Document ID: 32014D0388

DECIZIA DE PUNERE ÎN APLICARE A COMISIEI
din 16 iunie 2014
de stabilire a listei regiunilor și zonelor eligibile pentru o finanțare din Fondul european de dezvoltare regională în cadrul componentelor transfrontaliere și transnaționale ale obiectivului de cooperare teritorială europeană pentru perioada 2014-2020
[notificată cu numărul C(2014) 3898]
(2014/388/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1299/2013 al Parlamentului European și al Consiliului din 17 decembrie 2013 privind dispoziții specifice pentru sprijinul din partea Fondului european de dezvoltare regională pentru obiectivul de cooperare teritorială europeană (1), în special articolul 3 alineatul (1) al doilea paragraf și articolul 3 alineatul (3) primul paragraf,
după consultarea Comitetului de coordonare pentru fondurile structurale și de investiții europene înființat în temeiul articolului 150 alineatul (1) din Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (2).
întrucât:
(1)
Fondul european de dezvoltare regională (FEDR) sprijină „obiectivul de cooperare teritorială europeană” în anumite regiuni care corespund nivelului 3 din nomenclatorul comun al unităților teritoriale de statistică (denumite în continuare „de nivel NUTS 3”) pentru cooperarea transfrontalieră, în toate regiunile corespunzătoare nivelului 2 din nomenclatorul comun al unităților teritoriale de statistică (denumite în continuare „de nivel NUTS 2”) pentru cooperarea transnațională, care a fost instituit în temeiul Regulamentului (CE) nr. 1059/2003 al Parlamentului European și al Consiliului (3), astfel cum a fost modificat prin Regulamentul (UE) nr. 31/2011 al Comisiei (4). Prin urmare, este necesar să se stabilească aceste liste de regiuni eligibile.
(2)
În temeiul articolului 3 alineatul (1) paragraful al treilea din Regulamentul (UE) nr. 1299/2013, lista de regiuni eligibile pentru cooperare transfrontalieră trebuie, de asemenea, să precizeze regiunile de nivel NUTS 3 ale Uniunii luate în considerare pentru alocarea de fonduri din FEDR pentru cooperarea transfrontalieră la toate frontierele interne, precum și la frontierele externe acoperite de instrumentele financiare externe ale Uniunii, cum ar fi Instrumentul european de vecinătate (IEV) în temeiul Regulamentului (UE) nr. 232/2014 al Parlamentului European și al Consiliului (5) și Asistența pentru preaderare (IPA II) în temeiul Regulamentului (UE) nr. 231/2014 al Parlamentului European și al Consiliului (6).
(3)
În temeiul articolului 3 alineatul (1) paragraful al cincilea din Regulamentul (UE) nr. 1299/2013, la cererea statului membru sau a statelor membre în cauză, această listă poate să acopere, de asemenea, regiunile de nivel NUTS 3 din regiunile ultraperiferice situate de-a lungul frontierelor maritime separate de mai mult de 150 km ca zone transfrontaliere.
(4)
În temeiul articolului 3 alineatul (6) din Regulamentul (UE) nr. 1299/2013, decizia Comisiei de stabilire a listelor cu zonele transfrontaliere și transnaționale trebuie să menționeze, de asemenea, în scop informativ, regiunile țărilor terțe sau ale teritoriilor, astfel cum se menționează la articolul 3 alineatele (2) și (4) din regulamentul respectiv.
(5)
Prin urmare, este necesar să se stabilească listele cu zonele transfrontaliere și transnaționale eligibile pentru finanțare din FEDR, defalcate pe programe de cooperare,
ADOPTĂ PREZENTA DECIZIE:
Articolul 1
Regiunile și zonele eligibile pentru finanțare din Fondul european de dezvoltare regională (FEDR) în cadrul componentei transfrontaliere a obiectivului de cooperare teritorială europeană sunt cele menționate în anexa I.
Articolul 2
Regiunile de nivel NUTS 3 ale Uniunii luate în considerare pentru alocarea de fonduri din FEDR pentru cooperare transfrontalieră, dar care nu fac parte din vreo zonă transfrontalieră enumerată în anexa I și care vor fi acoperite de instrumente financiare externe ale Uniunii, cum ar fi Instrumentul european de vecinătate (IEV) în temeiul Regulamentului (UE) nr. 232/2014 și Asistența pentru preaderare (IPA II) în temeiul Regulamentului (UE) nr. 231/2014, sunt cele enumerate în anexa II.
Articolul 3
Regiunile și zonele eligibile pentru finanțare din FEDR în cadrul componentei transnaționale a obiectivului de cooperare teritorială europeană sunt cele menționate în anexa III.
Articolul 4
Prezenta decizie se adresează statelor membre.
Adoptată la Bruxelles, 16 iunie 2014.

Labels: 2
15
19
5